มันนี่ทูเดย์
พันธบัตรเหลือ 2.8 พันล.
26 ก.ค. 2559

พันธบัตรเหลือ 2.8 พันล.
นายธีรัชย์ อัตนวานิช รองผู้อำนวยการสำนักงานบริหารหนี้สาธารณะ (สบน.) เปิดเผยว่า พันธบัตรออมทรัพย์ของกระทรวงการคลังจำหน่ายได้แล้ว 1.71 หมื่นล้านบาท เหลืออีก 2,876.1 ล้านบาทเท่านั้น จากวงเงินรวม 2 หมื่นล้านบาท โดยจะเปิดขายจนถึงวันที่ 31 ส.ค.นี้ โดยธนาคารกรุงเทพยังเหลือ 844 ล้านบาท กรุงไทย 285 ล้านบาท กสิกรไทย 825 ล้านบาท และไทยพาณิชย์ 920 ล้านบาท
บสย.ให้ความรู้
บรรษัทประกันสินเชื่ออุตสาหกรรมขนาดย่อม (บสย.) เปิดตัวโครงการ TCG-Financial Literacy ซึ่งเป็นหลักสูตรอบรมให้ความรู้ทางการเงินแก่ผู้ประกอบการเอสเอ็มอีทุกระดับ ตั้งแต่กลุ่มผู้ประกอบการรายย่อย ขนาดเล็กและขนาดกลาง หัวข้ออบรมประกอบด้วย 1.สินเชื่อและดอกเบี้ยสำหรับเอสเอ็มอี 2.กฎหมายพื้นฐานที่ผู้ประกอบการควรรู้ 3.ภาษีต้องรู้สำหรับผู้ประกอบการที่เป็นบุคคลธรรมดา และ 4.การเตรียมข้อมูลธุรกิจเพื่อขอสินเชื่อ เช่น การเตรียมแสดงรายได้ และวิธีการเดินบัญชีแบงก์สเตทเมนต์